
       AVIZ

asupra propunerii legislative privind protecţia consumatorilor care achiziţionează produse prin intermediul internetului


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind protecţia consumatorilor care achiziţionează produse prin intermediul internetului, trimisă cu adresa nr. Pl-x 519 din 8 septembrie 2008, înregistrată sub  nr. 31/830 din 9 septembrie 2008.
Potrivit prevederilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 25 iunie 2008.



Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 27 ianuarie 2009.

Membrii Comisiei au examinat iniţiativa legislativă supusă avizării, expunerea de motive la propunerea legislativă, punctul de vedere al Guvernului, trimis cu adresa  nr. 1149 din 15 mai 2008, prin care nu susţine adoptarea propunerii legislative şi avizul favorabil al Consiliului Legislativ nr.423 din 9 aprilie 2008. Cu prilejul dezbaterilor s-a constatat că propunerea legislativă nu se justifică întrucât achiziţionarea de produse prin intermediul internetului este posibilă şi în acest moment, în temeiul dispoziţiilor Legii nr. 365/2002 privind comerţul electronic, republicată, al cărei scop îl reprezintă       „ stabilirea condiţiilor de furnizare a serviciilor societăţii informaţionale, precum şi prevederea ca sancţiuni a unor fapte săvârşite în legătură cu securitatea domeniilor utilizate în comerţul electronic, emiterea şi utilizarea instrumentelor de plată electronică şi cu utilizarea datelor de identificare în vederea efectuării de operaţiuni financiare, pentru asigurarea unui cadru favorabil liberei circulaţii şi dezvoltării în condiţii de securitate a acestor servicii.” Pe de altă parte, din punct de vedere al armonizării cu reglementările comunitare, propunerea legislativă nu vizează transpunerea unei directive comunitare şi nici nu contribuie la implementarea unui regulament comunitar. Pe cale de consecinţă, promovarea unui nou act normativ în domeniul achiziţionării de produse prin intermediul internetului ar duce la o suprapunere legislativă, fapt de natură a crea confuzii în procesul de funcţionare a unei componente din ce în ce mai importante a economiei româneşti.
În urma dezbaterilor, cu unanimitate de voturi, s-a hotărât avizarea negativă a propunerii legislative.


În raport de obiectul şi conţinutul său, ce vizează modificarea unei legi organice, propunerea legislativă face parte din categoria legilor ordinare.

    SECRETAR,

